Document ID: 31995D0089

Komisijos Sprendimas
1995 m. kovo 17 d.
dėl apsaugos priemonių, taikomų Albanijos kilmės ar iš jos atvežamiems gyviems gyvūnams ir gyvūninės kilmės produktams
(tekstas svarbus EEE)
(95/89/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 18 straipsnį,
atsižvelgdama į 1990 m. gruodžio 10 d. Tarybos direktyvą 90/675/EEB, nustatančią principus, reglamentuojančius produktų, įvežamų į Bendriją iš trečiųjų šalių, veterinarinių patikrinimų organizavimą [2], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 19 straipsnį,
kadangi Albanijoje buvo užregistruoti susirgimo cholera atvejai;
kadangi Albanijoje cholera gali sukelti rimtą pavojų visuomenės sveikatai;
kadangi Komisija Sprendimu 94/621/EB [3] su paskutiniais pakeitimais, padarytais Sprendimu 94/702/EB [4], patvirtino reikiamas priemones;
kadangi Albanijoje apsilankiusi Komisijos ekspertų grupė atliko patikrinimą, kad įvertintų priemones, kurių ėmėsi Albanijos valdžios institucijos; kadangi remiantis ekspertų ataskaita, dvigeldžiams moliuskams, dygiaodžiams, gaubtagyviams ir bet kurios formos jūriniams gastropodams bei vandenų gyvoms žuvims ir kiautuotiesiems vėžiagyviams būtina toliau taikyti apsaugos priemones;
kadangi šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ
1 straipsnis
Sprendimas 94/621/EB iš dalies keičiamas taip:
1. 1 straipsnis pakeičiamas taip:
"1 straipsnis
Valstybės narės uždraudžia importuoti Albanijos kilmės arba iš jos atvežtus dvigeldžius moliuskus, dygiaodžius, gaubtagyvius ir bet kurios formos jūrinius gastropodus bei vandenų gyvas žuvis ir kiautuotuosius vėžiagyvius."
2. 3 straipsnis išbraukiamas.
2 straipsnis
Tam, kad suderintų priemones, taikomas importuojamoms prekėms, su šio sprendimo nuostatomis, valstybės narės jas keičia. Apie tai jos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 1995 m. kovo 17 d.

Labels: 3
0
18
6